د علي وزير مور د پښتنو مشرانو نه غوښتي د قوم دپاره دې جرګه شي
د پښتون ژغورنې غورځنګ د مخکښ مشر او قامي اسمبلۍ غړي علي وزیر مور په پښتنو مشرانو غږ کړی چې پښتون قوم ته د ورپېښو مسلو د هوارولو دپاره دې جرګه شي.
وي او ای ډيوه سره په ځانګړې مرکه کې د علي وزير مور خوږه مينه بي بي د پښتنو ملت پالو ګوندونو عوامي نيشنل پارټۍ د مشر اسفندیار ولي خان، د پښتونخوا ملي عوامي پارټۍ مشر محمود خان اڅکزي او د مذهبي ګوند جمعيت علما اسلام ف د مشر مولانا فضل الرحمان نومونه اخيستی چې د پښتنو په قومي مسله جرګه شي او د پښتنو په خاوره د روانې ناامنۍ مخه ونيسي. اغلې په خپلو خبرو کې د پاکستان پيپلزپارټۍ د مشر بلاول بټو زرداري نوم هم اخلي او د هغه نه يې هم دغه غوښتنې لري. مينه بي بي په داسې حال کې په پښتنو مشرانو غږ کړی چې په وروستيو کې د شمالي وزيرستان د خړ کمر پېښه رامنځته شوې او د وژنو وروسته علي وزير او ورسته بيا محسن داوړ نيول شوی او دا وخت د پوليس په بدني ريمانډ بندي دی. هغه وايي د پي ټي اېم د ځوان مشر منظور پشتين په خبرو دې د پښتنو مشران غور وکړي ځکه چې هغه سمې دي. هغه زياتوي د خاوند او زامنو سره يې د کورنۍ ۱۷ غړي د بدامنۍ ښکار شوي او د پښتون قوم دپاره يې قرباني ورکړې ده. د علي وزیر مور وايي چې د پښتنو جرګه دې د پاکستان نه پوښتنه وکړي چې د هغې کورنۍ قربانۍ ورکړي دی او که د هغې خاندان کوم جرم کړی وی سزا دې ورکړي کنه بې ځايه دې د هغې د کورنۍ څخه لاس واخلي. هغه وايي په خپله خاوره يې ۱۷ مړي ورکړي علاقه يې نه ده پرېښودې او اوس هم د خپلو خلکو سره په دغه ځای دي چرته هم د تلو سوچ نه کوي. خوږه مينه بي بي وايي چې کله د علي وزير د پلار او وروڼو سره يې د کورنۍ پينځه غړي ووژل شو هغه وخت علي په جېل کې ؤ او چې کله بيرته راغلو نو لږ په ويره کې ؤ خو هغه وايي ډاډ يې ورته ورکړی چې حوصله لوړه ساته کورنۍ يې په غېرت وژل شوې ده. اغلې اوس هم وايي د پښتنو دپاره د ټول خاندان قربانۍ ورکولو ته تياره ده. د علي وزير مور د پښتنو ملت پالو د جرګه کېدو غوښتنه په داسې حال کې کړې چې د خړ کمر د پېښې وروسته د عوامي نيشنل ګوند د خېبرپښتونخوا صوبې مشر اېمل ولي خان په ۱۴م جون د پښتنو قامي جرګه بللې ده. د خړ کمر پېښه د پاکستان زياتره سياسي ګوندونو غندلې او د بشري حقونو نړیوالو ډلو يې د بې طرفه پلټنو غوښتنه کړې ده. د علي وزیر مور د خړ کمر په پېښه کې په وژنو د افسوس څرګندونه کړې او ويلي يې دي هغه په دې درد خبر ده چې د وژل شوؤ کسانو په کورنيو به څه تيریږي. هغه وايي په علي وزير چې کوم تور لګېدلی چې هغه د خړ کمر په چيک پوسته وسله راخيستې هغه په يقين سره وايي چې علي کله هم په ژوند وسله نه ده راخيستې. مينه بي بي وايي چې کله د پاکستان د ميډيا نه خبر شي چې په پي ټي اېم او پښتنو پسې پرې خبرې کيږي هغې له پسې خندا ورځي چې دوي د حقيقت نه څه خبر دي چې په پښتنو او د وزیرستان په خلکو څه تېر شوي او تیريږي. د علي مور وايي که پښتانه مشران اوس هم جرګه نه شو او د پښتنو تپوس يې ونه کړو او علي وزیر او محسن داوړ دوي په زندانونو کې ؤ نو پښتنې مېرمنې به مېدان ته راووځي او د خپل حق تپوس به وکړي غلې به پاتې نه شي.